Source: https://tasz.hu/gyulekezesi-jog/birosagi-pofon-devizahiteleseknek-es-gyulekezesi-jognak
Timestamp: 2018-01-20 20:23:06
Document Index: 17744577

Matched Legal Cases: ['Kúria ', 'Kúria ', 'Kúria ', 'Bíróság ', 'Kúria ', 'bíróság ', 'bíróság ', 'bíróság ', 'bíróság ']

Bírósági pofon a devizahiteleseknek és a gyülekezési jognak | TASZ
Gyülekezési jog perek
Peres dossziék
Romaprogram perek
Szólásszabadság perek
Alkotmánybírósági beadványok
Önrendelkezés és betegjog perek
Budapest rendőrfőkapitánya múlt csütörtökön tiltotta meg a mára bejelentett demonstrációt azon az alapon, hogy az súlyosan zavarná a Kúria működését. A rendőrség ehhez kikérte a Kúria véleményét és döntését egyedül arra alapozta, hogy a Kúria elnökhelyettese szerint megvalósulna a súlyos zavarás. A szervező képviseletében a Társaság a Szabadságjogokért (TASZ) jogvédő szervezet bírói felülvizsgálatot kezdeményezett. A Fővárosi Közigazgatási és Munkaügyi Bíróság mai végzése szerint azonban a rendőrség jogszerűen járt el akkor, amikor kizárólag az érintett véleményét kérte ki a bejelentéssel kapcsolatban, aki nem meglepő módon úgy nyilatkozott, hogy a tüntetés súlyosan zavarná a működést. A döntés eredményeképpen a devizahitelesek ma törvényesen nem nyilváníthatnak véleményt a Kúria épületével szemközti járdán a kihirdetésre kerülő jogegységi határozat tartalmával kapcsolatban.
A TASZ szerint a bíróság a gyülekezési jog sérelmével hozta meg a döntését, amikor helybenhagyta a rendőrségi tiltást. A végzés indoklásából ugyanis az következne, hogy azokban az esetekben, amikor a gyülekezési törvény a bíróságok vagy a népképviseleti szervek működésének súlyos megzavarása esetére lehetővé teszi a rendőrség számára egy tüntetés megtartásának előzetes megtiltását, akkor a rendőrség egyedül az érintett bíróság vagy népképviseleti szerv képviselőjének a nyilatkozatára hagyatkozhatna. Ez pedig azt jelentené, hogy a tiltásról szóló döntést tartalmilag nem a rendőrség hozná meg a körülmények teljes feltérképezése eredményeképpen, hanem az érintett szerv képviselője: a parlament előtti tiltakozások esetében például Kövér László házelnök, vagy mint jelen esetben, a bíróság elnökhelyettese. Annak ellenére, hogy a politikai rendezvények előzetes tiltásával kapcsolatban a törvény kizárólagos hatáskört és felelősséget telepít a rendőrségre, a mai bírósági végzés értelmében mentesülhetne feladatainak, a körülmények teljes körű feltérképezésének és a szervezővel való egyeztetés kötelezettségének teljesítése alól akkor, ha az érintett véleményét kikéri, és az úgy nyilatkozik, hogy a tiltási ok fennáll.
A devizahiteles tüntetések szervezőjének képviselőjeként a TASZ alkotmányjogi panasszal él a bíróság mai végzése ellen, és párhuzamosan az Emberi Jogok Európai Bíróságának eljárását is kezdeményezi annak érdekében, hogy a gyülekezési jog ne legyen kiüresíthető azokban az esetekben, amikor a tüntetők pont a döntéshozókat akarják szembesíteni a véleményükkel.